VÆRDIGRUNDLAG

Hadruplunds værdigrundlag er en kortfattet, punktvis beskrivelse af, hvad vi på Hadruplund ønsker at lægge særlig vægt på. I forhold til arbejdet med børnene og de voksne, i forhold til det interne samarbejde og i forhold til eksterne samarbejdspartnere.

* Først og fremmest ønsker vi, at *respekt for børnenes og de voksne beboeres Jeg* - den individuelle væsenskerne - skal være en uomgængelig grundholdning for alle, der arbejder på Hadruplund. Denne respekt er overordnet alle øvrige punkter, og udspringer som en nødvendig følge af det antroposofiske menneskebillede.
* *Hvad er bedst for barnet eller beboeren?* Dette tjekspørgsmål skal være styrende i forhold til løsning af problemstillinger af enhver art.
* *Hadruplund er børnenes og de voksne beboeres hjem*. Dette skal afspejle sig i alle forhold. I de fysiske omgivelser, i tilrettelæggelse af hverdagen, i medarbejdernes vagtskemaer med mere.
* Det er vigtigt, at børnene og de voksne beboere bevarer et *naturligt og nært forhold til familie og øvrigt socialt netværk, ud fra den enkeltes behov*. Vi anser det for en særdeles vigtig del af vort arbejde at yde støtte hertil.
* *Vi har kun ét kerneområde* – som er beskrevet i vedtægternes formålsparagraf på vores hjemmeside. Alle øvrige områder i forbindelse med Hadruplunds liv og virke udspringer af dette kerneområde.
* *Vi har en udogmatisk relation til idégrundlaget*. Vores idégrundlag - det antroposofiske menneske- og samfundssyn – skal altid kunne drøftes i en udogmatisk dialog med den praktiske virkelighed.
* Det er vigtigt, at *den antroposofiske impuls* ikke blot forbliver i idéernes verden, men at den manifesterer sig tydeligt i Hadruplunds praktiske virkelighed.
* *Voksenkonsultationerne* anses for, at være et vigtigt redskab i tilrettelæggelsen af beboernes udviklings- og behandlingsplaner samt i deres hverdag.
* En *rytmisk tilrettelæggelse* af dagen, ugen, måneden, årstiderne er vigtig. Vi prioriterer således morgen- og aftenkreds, bordvers, aftenbøn og årstidsfester højt.
* De fysiske omgivelser skal udformes med en *let genkendelig æstetik*. Det er vigtigt, at stedet er præget af orden og renlighed såvel indendørs som udendørs. Stuer og andre fællesarealer skal indrettes så de ligner et hjem, og børnenes og de voksnes egne værelser skal indrettes under individuel hensyntagen. Vi prioriterer anvendelse af sunde og naturlige materialer. I byggeri, i indretning, i madlavning, i undervisning – overalt anser vi det for vigtigt, at der anvendes naturlige materialer, hvor økologi og bæredygtighed er prioriteret højt.
* Vi ser det som vigtigt, at så mange medarbejdere som muligt får mulighed for at *styrke sine kompetencer* gennem kurser og efteruddannelse.
* Indenfor rammerne af Hadruplunds formålsparagraf og den tidligere nævnte respekt for børnenes og de voksnes Jeg lægger vi stor vægt på *mangfoldighed og fleksibilitet*
* Vi ser det som en dyd, at *love og regler overholdes*. Ikke alene love og regler der er besluttet af samfundet, men også internt besluttede bestemmelser.
* Det er vigtigt, at det er *pædagogiske overvejelser der styrer de økonomiske beslutninger* – og ikke omvendt, jfr. det første punkt i værdigrundlaget. Med denne grundholdning vil økonomien ikke være en begrænsning for de pædagogiske udfoldelsesmuligheder, men tværtimod bidrage til at frigøre pædagogisk kreativitet.
* Det er i fortsættelse af ovenstående vigtigt, at Hadruplund stræber efter at opretholde en *sund og solid økonomi*, hvor bevidstheden om de økonomiske kræfter og omgangen med penge generelt er præget af respekt, ydmyghed og social anstændighed.